**PRIJEDLOG**

Temeljem članka 78. Zakona o komunalnom gospodarstvu („Narodne novine“ broj 68/18, 110/18, 32/20) i članka 31. Statuta Općine Martijanec („Službeni vjesnik Varaždinske županije“ br. 10/13, 24/13, 18/18, 9/20, 14/21, 14/23), **Općinsko vijeće Općine Martijanec je na svojoj 15. sjednici održanoj 29. ožujka 2023. godine, donijelo slijedeću**

**O D L U K U**

**o komunalnom doprinosu**

**I. OPĆE ODREDBE**

**Članak 1.**

Ovom odlukom određuju se:

- visina komunalnog doprinosa na području Općine Martijanec

- područja zona za plaćanje komunalnog doprinosa u Općini Martijanec

- jedinična vrijednost komunalnog doprinosa utvrđena po m3 građevine za pojedine zone

- način i rokovi plaćanja komunalnog doprinosa

- uvjeti i razlozi zbog kojih se u pojedinačnim slučajevima može odobriti djelomično ili potpuno oslobađanje od plaćanja komunalnog doprinosa

- pravna zaštita.

**Članak 2.**

Komunalni doprinos je novčano javno davanje koje se plaća za korištenje komunalne infrastrukture na području Općine Martijanec i položajne pogodnosti građevinskog zemljišta u naselju prilikom građenja ili ozakonjenja građevine, ako Zakon o komunalnom gospodarstvu ne propisuje drugačije.

Komunalni doprinos je prihod proračuna Općine Martijanec koji se koristi samo za financiranje građenja i održavanja komunalne infrastrukture.

**Članak 3.**

Komunalni doprinos plaća vlasnik zemljišta na kojem se gradi građevina ili se nalazi ozakonjena građevina, odnosno investitor ako je na njega pisanim ugovorom prenesena obveza plaćanja komunalnog doprinosa.

U slučaju da je građevinska čestica iz stavka 1. ovog članka u suvlasništvu, odnosno u slučaju da postoji više investitora, suvlasnici kao obveznici plaćaju komunalni doprinos u dijelu koji odgovara veličini njihovog suvlasničkog dijela, a suinvestitori kao obveznici plaćaju komunalni doprinos u jednakim dijelovima, ako se pisanim sporazumom ne dogovore drugačije.

Općina Martijanec ne plaća komunalni doprinos na svom području.

**Članak 4.**

Komunalni doprinos za zgrade obračunava se množenjem obujma zgrade koja se gradi ili je izgrađena izraženog u kubnim metrima (m³) s jediničnom vrijednošću komunalnog doprinosa u zoni u kojoj se zgrada gradi ili je izgrađena.

Komunalni doprinos za otvorene bazene i druge otvorene građevine te spremnike za naftu i druge tekućine s pokrovom čija se visina mijenja, obračunava se množenjem tlocrtne površine građevine koja se gradi ili je izgrađena izražene u četvornim metrima (m²) s jediničnom vrijednošću komunalnog doprinosa u zoni u kojoj se građevina gradi ili je izgrađena.

Posebnim pravilnikom Ministar pobliže propisuje način utvrđivanja obujma i površine građevina u svrhu obračuna komunalnog doprinosa.

**Članak 5.**

Ako se postojeća zgrada uklanja zbog građenja nove zgrade ili kada se postojeća zgrada dograđuje ili nadograđuje, komunalni doprinos se obračunava na razliku u obujmu zgrade u odnosu na prijašnji obujam zgrade.

Ako je obujam zgrade koja se gradi manji ili jednak obujmu postojeće zgrade koja se uklanja ne plaća se komunalni doprinos, a o čemu nadležno tijelo donosi rješenje kojim se utvrđuje da ne postoji obveza plaćanja komunalnog doprinosa.

Odredbe ovoga članka na odgovarajući se način primjenjuju i na obračun komunalnog doprinosa za građevine koje nisu zgrade te na obračun komunalnog doprinosa za ozakonjene građevine.

**II. ZONE ZA PLAĆANJE KOMUNALNOG DOPRINOSA**

**Članak 6.**

Zone se određuju s obzirom na uređenost i opremljenost zone komunalnom infrastrukturom i položaj područja zone u Općini Martijanec (udaljenost od središta u naselju, mrežu javnog prijevoza, dostupnost građevina javne i društvene namjene, te opskrbe i usluga, prostorne i prirodne uvjete).

Na području Općine Martijanec se određuju 4 zone za plaćanje komunalnog doprinosa i jedinična vrijednost komunalnog doprinosa određena u eurima po kubnom metru (m3) građevine po pojedinim zonama kako slijedi:

|  |  |
| --- | --- |
| **ZONA** | **NASELJE, DIO PODRUČJA NASELJA ILI IZDVOJENI DIO NASELJA** |
| **I** | Dio područja naselja Križovljan, Slanje, Čičkovina, Hrastovljan, Madaraševec, Vrbanovec, Sudovčina i Martijanec predviđeno za izgradnju građevina na građevinskoj čestici ili dijelu građevinske čestice za izgradnju građevina za stambene, poslovne, stambeno-poslovne ili druge osnovne namjene prema Prostornom planu uređenja Općine Martijanec. |
| **II** | Dio područja naselja Rivalno i Gornji Martijanec predviđeno za izgradnju građevina na građevinskoj čestici ili dijelu građevinske čestice za izgradnju građevina za stambene, poslovne, stambeno-poslovne ili druge osnovne namjene prema Prostornom planu uređenja Općine Martijanec. |
| **III** | Dio područja naselja Rivalno, Gornji Martijanec i Slanje predviđeno prema Prostornom planu uređenja Općine Martijanec za izgradnju klijeti i građevina povremenog stanovanja (vikend i hobi izgradnje). |
| **IV** | Područje gospodarskih zona, u naselju i izvan građevinskog područja naselja, kao i dio područja u zonama I, II i III iza građevina za izgradnju građevina za stambene, poslovne, stambeno-poslovne ili druge osnovne namjene. |

**III. JEDINIČNA VRIJEDNOST KOMUNALNOG DOPRINOSA**

**Članak 7.**

Jedinična vrijednost komunalnog doprinosa po m3 građevina određuje se prema zonama kako slijedi:

|  |  |  |  |  |
| --- | --- | --- | --- | --- |
| **ZONA** | **I** | **II** | **III** | **IV** |
| **UKUPNO:** | **2,00 €/m3** | **1,50 €/m3** | **1,00 €/m3** | **0,70 €/m3** |

**IV. NAČIN I ROKOVI PLAĆANJA KOMUNALNOG DOPRINOSA**

**Članak 8.**

Komunalni doprinos obveznik plaća jednokratno na poslovni račun Općine Martijanec na temelju rješenja koje donosi Jedinstveni upravni odjel u roku od 15 dana od dana izvršnosti rješenja o komunalnom doprinosu. Potvrdu o uplaćenom komunalnom doprinosu izdaje Jedinstveni upravni odjel Općine Martijanec.

Na zahtjev obveznika, može se odobriti obročna otplata komunalnog doprinosa te u tom slučaju iznos prvog obroka ne može biti manji od 30% ukupne obveze plaćanja komunalnog doprinosa i mora se platiti u roku od 15 dana od dana izvršnosti rješenja, dok se preostali iznos može uplaćivati u najviše 11 jednakih rata koji dospijevaju svaki slijedeći mjesec do 15-og u mjesecu.

Prije donošenja rješenja o komunalnom doprinosu kojim se odobrava obročno plaćanje komunalnog doprinosa, obveznik je dužan dostaviti ovjerenu bjanko zadužnicu do iznosa kojim je pokriven ukupni iznos obračunatog komunalnog doprinosa.

U slučaju obročne otplate komunalnog doprinosa, na neplaćene dospjele obroke, obračunava se zakonska zatezna kamata.

Obveznik može u svako doba preostali dug platiti odjednom.

**V. OSLOBAĐANJE OD PLAĆANJA KOMUNALNOG DOPRINOSA**

**Članak 9.**

Komunalni doprinos se ne plaća za građenje i ozakonjenje:

* komunalne infrastrukture i vatrogasnih domova
* vojne građevine
* prometne, vodne, komunikacijske i elektroničke komunikacijske infrastrukture
* nadzemnih i podzemnih produktovoda i vodova
* sportskih i dječjih igrališta
* ograda, zidova i potpornih zidova
* parkirališta, cesta, staza, mostića, fontana, cisterna za vodu, septičkih jama, sunčanih kolektora, fotonaponskih modula na građevnoj čestici ili obuhvatu zahvata u prostoru postojeće građevine ili na postojećoj građevini, koji su namijenjeni uporabi te građevine
* spomenika.

**Članak 10.**

Od plaćanja komunalnog doprinosa oslobođeni su u potpunosti:

* Općina Martijanec,
* trgovačka društva u potpunom ili pretežitom vlasništvu Općine Martijanec,
* ustanove i druge pravne osobe čiji je osnivač Općina Martijanec.

Temeljem pisanog zahtjeva Općina Martijanec može djelomično ili u potpunosti osloboditi od plaćanja komunalnog doprinosa:

* hrvatske branitelje iz Domovinskog rata, koji svoj statut dokažu odgovarajućom dokumentacijom, iznos ukupno obračunatog doprinosa umanjit će se za 10%,
* investitore čija se djelatnost financira ili sufinancira iz Proračuna Općine Martijanec,
* investitore koji grade građevine od javnog interesa za Općinu Martijanec kao što su građevine namijenjene za kulturu, školstvo, predškolski odgoj, sport i rekreaciju, građevine socijalnih i humanitarnih djelatnosti, vjerske i druge građevine od interesa za Općinu Martijanec, uz uvjet da su prethodno za predviđeni iznos oslobođenja osigurana sredstva u proračunu za tu namjenu.

U slučaju neobavljanja predviđene javne djelatnosti, ili korištenja dijela ili cijelog objekta za drugu namjenu naknadno će se izvršiti razmjerni obračun komunalnog doprinosa.

O oslobađanju od plaćanja komunalnog doprinosa, djelomično ili u cijelosti, donosi se rješenje.

Od plaćanja komunalnog doprinosa u cijelosti ili djelomično se oslobađaju obveznici koji su sudjelovali vlastitim sredstvima u izgradnji objekata komunalne infrastrukture temeljem sklopljenog ugovora s Općinom Martijanec. Obveznici mogu biti oslobođeni samo jedanput do visine iznosa sufinanciranja.

U cilju poticanja poduzetništva i novog zapošljavanja Općinsko vijeće Općine Martijanec može posebnom odlukom utvrditi djelomično ili potpuno oslobođenja od plaćanja komunalnog doprinosa pravnih ili fizičkih osoba.

**Članak 11.**

U slučajevima oslobođenja od plaćanja komunalnog doprinosa iz članka 11. ove Odluke, sredstva potrebna za izgradnju objekata i uređaja komunalne infrastrukture namijenjena toj svrsi osigurati će se u Proračunu Općine Martijanec iz sredstava poreznih prihoda.

**VI. RJEŠENJE O KOMUNALNOM DOPRINOSU**

**Članak 12.**

Rješenje o komunalnom doprinosu, temeljem ove Odluke donosi Jedinstveni upravni odjel u postupku pokrenutom po:

* službenoj dužnosti (u skladu s Odlukom o komunalnom doprinosu koja je na snazi na dan pravomoćnosti građevinske dozvole, pravomoćnosti rješenja o izvedenom stanju, odnosno koja je na snazi na dan donošenja rješenja o komunalnom doprinosu ako se radi o građevini koja se prema Zakonu o gradnji može graditi bez građevinske dozvole).
* po zahtjevu stranke (u skladu s Odlukom o komunalnom doprinosu koja je na snazi u vrijeme podnošenja zahtjeva stranke za donošenje tog rješenja).

Ako je Općina Martijanec u skladu sa Zakonom o prostornom uređenju sklopila ugovor kojim se obvezuje djelomično ili u cijelosti prebiti potraživanja s obvezom plaćanja komunalnog doprinosa, Rješenje o komunalnom doprinosu donosi se i u skladu s tim ugovorom.

**Članak 13.**

Rješenje o komunalnom doprinosu donosi se i ovršava u postupku i na način propisan Općim poreznim zakonom, ako Zakonom o komunalnom gospodarstvu nije propisano drukčije.

Rješenje iz prethodnog članka ove Odluke sadrži:

* podatke o obvezniku komunalnog doprinosa
* iznos sredstava komunalnog doprinosa koji je obveznik dužan platiti
* obvezu, način i rokove plaćanja komunalnog doprinosa i
* prikaz načina obračuna komunalnog doprinosa za građevinu koja se gradi ili je izgrađena s iskazom obujma, odnosno površine građevine i jedinične vrijednosti komunalnog doprinosa

Rješenje o komunalnom doprinosu koje nema sadržaj propisan prethodnim stavkom ovog članka, ništavo je.

**Članak 14.**

Rješenje o komunalnom doprinosu donosi se po pravomoćnosti građevinske dozvole, odnosno rješenja o izvedenom stanju, a u slučaju građenja građevina koje se prema posebnim propisima grade bez građevinske dozvole nakon prijave početka građenja ili nakon početka građenja.

Iznimno od prethodnog stavka ovoga članka, rješenje o komunalnom doprinosu za skladište i građevinu namijenjenu proizvodnji donosi se po pravomoćnosti uporabne dozvole, odnosno nakon što se građevina te namjene počela koristiti ako se koristi bez uporabne dozvole.

Uporabna dozvola za skladište ili građevinu namijenjenu proizvodnji na području Općine Martijanec, dostavlja se na znanje Jedinstvenom upravnom odjelu Općine Martijanec.

**Izmjena ovršnog odnosno pravomoćnog rješenja o komunalnom doprinosu**

**Članak 15.**

Ako je izmijenjena građevinska dozvola, drugi akt za građenje ili glavni projekat, na način koji utječe na obračun komunalnog doprinosa, Jedinstveni upravni odjel po službenoj dužnosti ili po zahtjevu obveznika komunalnog doprinosa ili investitora izmijeniti će ovršno, odnosno pravomoćno rješenje o komunalnom doprinosu.

Rješenjem o izmjeni Rješenja o komunalnom doprinosu iz prethodnog stavka ovog članka, obračunati će se komunalni doprinos prema izmjeni te odrediti plaćanje ili povrat razlike komunalnog doprinosa prema Odluci o komunalnom doprinosu, po kojoj je rješenje o komunalnom doprinosu doneseno.

Kod povrata iz prethodnog stavka ovog članka, obveznik, odnosno investitor nemaju pravo na kamatu.

**Poništenje ovršnog odnosno pravomoćnog rješenja o komunalnom doprinosu**

**Članak 16.**

Jedinstveni upravni odjel poništiti će po zahtjevu obveznika komunalnog doprinosa ili investitora ovršno, odnosno pravomoćno rješenje o komunalnom doprinosu, ako je građevinska dozvola, drugi akt za građenje oglašen ništavim ili je poništen bez zahtjeva ili suglasnosti investitora .

Rješenjem o poništenju Rješenja o komunalnom doprinosu iz prethodnog stavka ovog članka, odrediti će se i povrat komunalnog doprinosa u roku maksimalno do dvije godine od dana izvršnosti Rješenja o komunalnom doprinosu.

Kod povrata iz prethodnog stavka ovog članka, obveznik, odnosno investitor nemaju pravo na kamatu.

**Uračunavanje kao plaćenog dijela komunalnog doprinosa**

**Članak 17.**

Komunalni doprinos koji je plaćen za građenje građevine na temelju građevinske dozvole, odnosno drugog akta za građenje koji je prestao važiti jer građenje nije započeto ili koji je poništen na zahtjev ili uz suglasnost investitora, Jedinstveni upravni odjel će uračunati komunalni doprinos kao plaćeni dio komunalnog doprinosa na istom ili drugom zemljištu na području Općine Martijanec, ako to zatraži obveznik komunalnog doprinosa ili investitor.

Obveznik komunalnog doprinosa, odnosno investitor nema pravo na kamatu za uplaćeni iznos, niti na kamatu za iznos koji se uračunava kao plaćeni dio komunalnog doprinosa koji se plaća za građenje na istom ili drugom zemljištu.

**VII. PRAVNA ZAŠTITA**

**Članak 18.**

Protiv rješenja o komunalnom doprinosu i rješenja o njegovoj ovrsi, rješenja o njegovoj izmjeni, dopuni, ukidanju ili poništenju, rješenja o odbijanju ili odbacivanju zahtjeva za donošenje tog rješenja te rješenja o obustavi postupka, može se izjaviti žalba o kojoj odlučuje upravno tijelo Varaždinske županije nadležno za poslove komunalnog gospodarstva.

Žalba se dostavlja Jedinstvenom upravnom odjelu neposredno ili putem pošte preporučeno ili se može izjaviti usmeno na zapisnik u roku od 30 dana od dana dostave rješenja stranci.

**VIII. PRIJELAZNE I ZAVRŠNE ODREDBE**

**Članak 19.**

Postupci donošenja rješenja o komunalnom doprinosu započeti po Odluci o komunalnom doprinosu („Službeni vjesnik Varaždinske županije“ broj 06/19) do dana stupanja na snagu ove Odluke dovršit će se prema odredbama te Odluke.

**Članak 20.**

Stupanjem na snagu ove Odluke prestaje važiti Odluka o komunalnom doprinosu KLASA: 363-01/19-01/6, URBROJ: 2186/19-01-19-1 od 31. siječnja 2019. godine.

**Članak 21.**

Ova Odluka stupa na snagu osmi dan od dana objave u „Službenom vjesniku Općine Martijanec“.

KLASA: 363-04/23-01/1

URBROJ: 2186-19-01-23-1

Martijanec, 29.03.2023.

**Predsjednik Općinskog vijeća**

**Stjepan Golubić, ing.**

**O B R A Z L O Ž E NJ E**

**Uz prijedlog Odluke o komunalnom doprinosu**

**I. PRAVNI TEMELJ ZA DONOŠENJE ODLUKE**

Pravna osnova za donošenje Odluke o komunalnom doprinosu su Zakon o komunalnom gospodarstvu („Narodne novine“, broj 68/18, 110/18, 32/20), Zakon o lokalnoj i područnoj (regionalnoj) samoupravi („Narodne novine“ broj 33/01, 60/01, 129/05, 109/07, 125/08, 36/09, 150/11, 144/12, 19/13, 137/15, 123/17, 98/19 i 144/20), Statut Općine Martijanec ((„Službeni vjesnik Varaždinske županije“ broj 10/13, 24/13, 09/20, 81/20 i 14/21) te Zakon o uvođenju eura kao službene valute u Republici Hrvatskoj („Narodne novine“ 57/22, 88/22).

**II. OCJENA STANJA I OSNOVNA PITANJA KOJA SE TREBAJU UREDITI DONOŠENJEM ODLUKE**

Na temelju članka 78. stavka 1. Zakona o komunalnom gospodarstvu, predstavničko tijelo jedinice lokalne samouprave donosi Odluku o komunalnom doprinosu kojom se određuju zone u jedinici lokalne samouprave za plaćanje komunalnog doprinosa, jedinična vrijednost komunalnog doprinosa po pojedinim zonama u jedinici lokalne samouprave, način i rokovi plaćanja komunalnog doprinosa, opći uvjeti i razlozi zbog kojih se u pojedinačnim slučajevima odobrava djelomično ili potpuno oslobođenje od plaćanja komunalnog doprinosa. Sukladno članku 79. stavka 2. Zakona, jedinična vrijednost komunalnog doprinosa za prvu zonu u jedinici lokalne samouprave ne može biti viša od 10% prosječnih troškova građenja kubnog metra (m3) građevine u Republici Hrvatskoj. Prosječni troškovi građenja u Republici Hrvatskoj iznose 183,54 € (1.382,86 kn) po m3, odnosno jedinična vrijednost komunalnog doprinosa za prvu zonu na području Općine Martijanec ne može biti viša od 18,35 € (138,29 kn).

Sukladno članku 5. Zakona o uvođenju eura kao službene valute u Republici Hrvatskoj Vlada Republike Hrvatske odlukom objavljuje dan uvođenja eura kao službene valute u Republici Hrvatskoj utvrđen u odluci Vijeća EU-a o usvajanju eura donesenoj u skladu s člankom 140. stavkom 2. Ugovora o funkcioniranju Europske unije i fiksni tečaj konverzije utvrđen u uredbi Vijeća EU-a kojom se utvrđuje fiksni tečaj konverzije.

Prema gore navedenom Općina Martijanec donosi prijedlog Odluke o komunalnom doprinosu radi izražavanja cijena u eurima te jedinična vrijednost komunalnog doprinosa po pojedinim zonama se mijenja te dolazi do povećanja visine komunalnog doprinosa za obveznike plaćanja.

**III. OBRAZLOŽENJE POTREBE OSIGURANJA FINANCIJSKIH SREDSTAVA**

Provedba ove Odluke ne zahtijeva osiguranje financijskih sredstava u Proračunu Općine Martijanec.